奉贈仲益南上
作者：沈遼
朝代：宋

paragraphs: 昔日錢塘布衣客，畫舸揺揺出淮北。
腰間新佩青銅章，行著綠衣歸故國。
漢水西流雲夢澤，髙堂老人頭未白。
兄弟頻年收美科，公卿要途聲寂寂。
公車薦章動盈束，萬里青雲不遺力。
老夫在吳始相得，惠停髙車踐荆棘。
相見怱怱如夢寐，爾來無復人間迹。
子方策名在清時，霜天正可摶鵬翼。
遥知後會不可期，吾心已作南山石。